Santa Cruz de Tenerife

Santa Cruz de Tenerife az azonos nevű tartomány székhelye és Las Palmas de Gran Canaria mellett a Kanári-szigetek második fővárosa. Lakossága több mint 220 000 fő (2010), és a környező településekkel a Kanári-szigetek második legnagyobb településkörzetét alkotja mintegy 423 000 lakossal. Kikötője a Kanári-szigetek legforgalmasabb személy-, és legjelentősebb halászkikötője. Fekvése A város Tenerife sziget északkeleti, tengerparti részén fekszik. Szomszédai La Laguna és El Rosario községek. A Santa Cruz által felügyelt terület kiterjed a ritkán lakott Anaga-hegység keleti felére is. Története Santa Cruz de Tenerife mai területe a guancsok idején az Anagai Királysághoz tartozott A tordesillasi szerződésben Spanyolország és Portugália VI. Sándor pápa közvetítésével felosztotta a világot, és a Kanári-szigetek Spanyolországhoz kerültek. A tulajdonjog érvényesítéséhez ezt az utolsó szigetet is el kellett foglalni. Amikor partra szálltak azon a részen, ahol ma a Plaza España és a Plaza Candelaria található, Alonso Fernández de Lugo 1494-ben egy fakeresztet állított fel, majd itt épült az Añazo erőd. A La Matanza de Acentejo mellett elvesztett csata után a csapat maradéka innen menekült el hajóval. 1495-ben egy újabb csapat szállt partra Don Alonso Fernandez de Lugo vezetésével ugyanitt, és immár elfoglalta a szigetet. 1723-ban a Kanári-szigetek régió főkapitánya La Lagunából Santa Cruzba tette át székhelyét. A kereskedelem a 17. század végére virágzott fel, miután Santa Cruz (1778-ban) a Kanári-szigetek egyetlen városaként megkapta a királyi jogot a kereskedésre Amerikával. A kikötő első mólóit 1755-ben építették. A britek, akik stratégiai fontosságúnak tartották a kikötőt, 1657 és 1799 között próbálták sikertelenül katonai erővel bevenni Santa Cruzt. A legjelentősebb támadást 1797 júliusában vezette Nelson admirális. Bowen ellentengernagy 1200 emberrel szállt partra Santa Cruztól délre, de csak egy napig tudta tartani magát a spanyol védőkkel szemben, majd fogságba esett. A kikötői erődből érkező golyózáporban veszítette el a jobb karját Nelson. (Az „El Tigre“ nevű hajót, amely a britek zászlóshajójára tüzet nyitott, a mai napig megőrizték a katonai múzeumban.) Az erőd parancsnoka, Antonio Guitérrez meg nem támadási szerződést kötött Nelsonnal, ami után a brit katonákat szabadon engedték. Spanyolország tartományokra felosztásánál 1833-ban Santa Cruz de Tenerife az azonos nevű tartomány, azaz Kanári-szigetek fővárosa lett. Francisco Bahamonde Franco, aki a demokratikus kormány elleni puccs és az abból kibontakozott spanyol polgárháború főszereplőinek egyike volt, 1936-ban a Kanári-szigetek katonai kormányzója volt Santa Cruzban. 1982 óta Santa Cruz Las Palmas de Gran Canaria mellett a Kanári-szigetek autonóm spanyol tartomány fővárosa. A két kormányzati székhely négyévente váltja egymást. Az autonóm spanyol tartomány parlamentjének állandó székhelye Santa Cruz de Tenerife. Népesség A népesség alakulása: A település lakosságának változását az alábbi diagram mutatja: Városrészei San Andrés Taganana Gazdasági élete A város tengeri kikötő és a közeli Las Teresitas strandnak köszönhetően népszerű üdülőhely (a strandra a Szaharából hozták a homokot), csodás kilátással és enyhe, szubtrópusi időjárással. Világhírű Santa Cruz de Tenerife karneválja, amely a Rio de Janeiro-i után a világ második legnagyobb karneválja. A karneválszezonon kívül a város számos mozit, piacot és galériát kínál a kikapcsolódáshoz. A turizmus szerepe azonban sokkal csekélyebb, mint a sziget északi oldalán fekvő Puerto de la Cruzban. A kikötő a szigetcsoport többféle nyersanyagát exportálja. Santa Cruz körzetében sokféle ipar telepedett meg, közöttük a textil- és halfeldolgozó ipar, valamint néhány kőolajfinomító. Közlekedése Szomszédos települések: dél-délkeletre El Rosario, nyugat-északnyugatra San Cristóbal de La Laguna. Santa Cruztól északra San Cristóbal de La Laguna mellett található a Los Rodeos észak-tenerifei repülőtér. Kikötője fontos szerepet tölt be a gazdasági életben, ezen keresztül zajlik a sziget kőolaj- és egyéb nyersanyagellátása. Közvetlen kompjáratok indulnak a többi szigetre, de a dél-spanyolországi Huelva és Cádiz is elérhető komppal. A városból indul a TF-1 déli és a TF-5 északi autópálya. A La Laguna-ba közlekedő villamosjáratot 2007. június 2-án helyezték üzembe. Látnivalók Kelet-nyugati irányban húzódik végig a városon a kedvelt sétálóutca, a „Rambla de Santa Cruz” (korábbi és ismertebb nevén Rambla del General Franco. Hatalmas fáival, ülőalkalmatosságaival, kávézóival és üzleteivel a Rambla mind a helyiek, mind a turisták kedvence. A város szívében a Rambla mellett található Santa Cruz bikaviadal-arénája. Mivel a Kanári-szigetek parlamentje már évekkel ezelőtt betiltotta a bikaviadalokat, az arénát ma elsősorban koncertekre és egyéb előadásokra használják. A város leglátogatottabb bevásárlóutcája a Calle Castillo. Ez a Plaza Weyler-től vezet a kikötő melletti Plaza de España-ig és a mellékutcáival együtt a jól ismert nemzetközi márkák mellett számos helyi üzletet és kávézót kínál. Az Iglesia de Nuestra Señora de la Concepción templom tornyát tartják a főváros jelképének. Az 1653-ban egy 1502-ben leégett kápolna helyén emelt templom kilátóhely volt: innen figyelmeztették a lakókat az idegen hajókra vagy a lehetséges kalóztámadásokra. A Plaza del Principe és a Calle Adelantado sarkán található vörös épület a város egyik dohánygyára volt. Ma már csak néhány ember sodorja ott a szivarokat (Puros). A 2003-ban megnyitott Auditorio de Tenerife a Santiago Calatrava építész által tervezett kongresszusi és koncertközpont. A Museo de la Naturaleza y el Hombre (Természeti és antropológiai múzeum). Jelentős tárgyi emlékek a guancs kultúrából és általános régészeti leletek. A fővárostól kb. 7 kilométerre található San Andrés egykori halászfalu. A falu 3500 lakója elsősorban a mesterségesen kiépített Las Teresitas strand látogatóiból él. Itt a San Andrés kastély a spanyol nemzeti emlékmű. San Cristóbal-vár San Juan Bautista-vár Képek A város híres szülöttei Pedro Mario Álvarez (1982) labdarúgó Rafael Arozarena (1923) író Juan Carlos Fresnadillo (1967) rendező Àngel Guimerà (1845–1924) író Fernando Fernández Martín (1943), politikus Adán Martín Menis (1943) politikus Luis Molowny (1925–2010) labdarúgó Leopoldo O’Donnell (1809–1867) politikus Sergio Rodríguez (1986) kosárlabdázó Pedro Rodríguez Ledesma (1987) labdarúgó Vitolo (1983) labdarúgó Teobaldo Power (1848–1884) zeneszerző Sonia Betancort (1977) költő, az irodalomtörténet doktora Nicolás Paz Martínez (2004) labdarugó Testvérvárosok Santa Cruz de Tenerife az alábbi városokkal létesített testvérvárosi kapcsolatot: Santa Cruz (Kalifornia), USA (1974) Santa Cruz de la Sierra, Bolívia (1978) Caracas, Venezuela (1981) San Antonio, USA (1983) Cádiz, Spanyolország (1984) Rio de Janeiro, Brazília (1984) Nizza, Franciaország (1989) Santa Cruz del Norte, Kuba (1997) Aranda de Duero, Spanyolország (1997) Guatemalaváros, Guatemala (2002) Panoráma Fordítás Ez a szócikk részben vagy egészben a Santa Cruz de Tenerife című német Wikipédia-szócikk fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Jegyzetek További információk Santa Cruz de Tenerife honlapja (spanyolul) Tenerife látnivalók, Santa Cruz